এত দিন ব্ল্যাটারের ঘোষিত মহাশত্রু মিশেল প্লাতিনি এ দিন আর তুলকালামের রাস্তায় যাননি। বরং ‘বন্ধু’র প্রস্থানে সমর্থন জানিয়ে বলেছেন, ‘‘সাহসী সিদ্ধান্ত। কঠিন সিদ্ধান্ত। তবে ঠিক সিদ্ধান্ত।’’ তবে গ্যারি লিনেকার চিমটি কেটেছেন। টুইটে লিখেছেন, ‘ব্ল্যাটারকে খুব মিস করছি।’ কিন্তু চিন্তা রয়েই যাচ্ছে। ব্ল্যাটার বলছেন, যত তাড়াতাড়ি সম্ভব নির্বাচন হোক। কিন্তু ফিফার আর এক মহাকর্তা ডমিনিকো স্কালা বলেছেন, ‘‘এগ্‌জিকিউটিভ কমিটি চূড়ান্ত সিদ্ধান্ত নেবে। ডিসেম্বর থেকে মার্চের মধ্যে নির্বাচন হবে।’’ সে ক্ষেত্রে প্রশ্ন, মাঝের সময়টায় ফিফার প্রশাসন সামলাবেন কে? ইংল্যান্ডের সঙ্গে বেশ কয়েকটা দেশ রাতারাতি গর্জন তুলতে শুরু করেছে, রাশিয়া আর কাতারকে হঠাও। রাশিয়াকে যদি ২০১৮ বিশ্বকাপে গিলতেও হয়, চার বছর পর কাতারকে কোনোভাবেই বিশ্বকাপ দেয়া যাবে না। নতুন করে ‘বিড’ হোক। স্বচ্ছ নির্বাচনে উঠে আসুক আয়োজক দেশ।